શહેરમાં આ અંગે થોડી વધારે ખરાબ સ્થિતિ છે. ગામમાં હજુ થોડું સારું છે. એનિવેઝ, બાળકો ખુશ છે. હોવા જ જોઈએ. એમના મનને સંસ્કાર વગેરે વાત જોડે શું મતલબ? એમને તો ટીવી ‘ને નેટના સંસ્કાર સાગરમાં ધુબાકા લગાવા મળે એટલે હડસન કહો કે થેમ્સ કહો કે વોલ્ગા નહાયા. એમાંય કાર્ટૂન જોવા મળે એટલે ભયોભયો. ટોમ એન્ડ જેરી જેવા કાર્ટૂન તો ખરેખર મજાના હોય છે. છોટા ભીમ જેવા ભારતીય પશ્ચાદભૂમિના કાર્ટૂન કામનાં હોય છે. અકબર-બિરબલ કે તેનાલીરામા જેવા કાર્ટૂન મનોરંજન સાથે ઘડતર પણ કરી શકે. છકા-મકાનું કાર્ટૂન આવે છે? વિદેશના ઘણા કાર્ટૂન વૉટ્સઍપ પર રખડતાં દ્વિઅર્થી સંવાદ ભરેલી ગુજરાતી ફિલ્મ કરતાં સારા હોય છે. ચાર્લી ‘ને લોરેલ-હાર્ડી પ્રકારની કોમેડી હવે કોણ બનાવે?! બાળકો જોઈ શકે ‘ને સ્વચ્છ મનોરંજન સાથે કશું શીખી શકે એવાં ઢગલો કાર્ટૂન છે એટલે ખાસ ફિકર કરવા જેવી નથી, પણ થોડીક ફિકર કરવી પડશે.